Minenn fruntlyckenn gruth vnndt wesz ick ghudes vormach tho vorenn. Erszamen vnndt wollwyszenn leuen nabere vnndt ghuden frunde, so gy schryuen in juwen breue van dem eddellenn, wolghebarnen her Nyels Ericxsonn, houethmanne vppe Wyborch, etc. wo he sommighe schepe vnde ghudere, [de] juwen borgerenn tohoren, sole hebbenn laten tor zewart anhalen vnde touen &c., hebbe jk nu myth eme bewechlyke worde gehat, dar vppe my berichtennde, wo juwe borgere hebben aldar langh strandes myth desser cronen burenn vnwonlyke kopensschopp gebruket nach deme vnse swedissche rechte inne holdenn, dat nemant mach sunder orloff myt ennygen buren to lande kopslagen, by vorlust [erer]* ghudere, wo woll her Nyels vorscreuen dar en bauen juwen borgern, angeseen juwe flitige bede, sodane gudere wedder gegunt vnde gegeuen heft vmme guder fruntschopp willen. Hir vmbe vnderwyset juwe borgere, dat se dar en bauen sodane vngeborlyke kopensschopp nicht mer en bruken. Kamen se dar auer in schaden, se deruent nemande clagen. Byszunder hebben se gudere ofte kopenschopp, de se willen jn deme orde vorkopen, se kamen dar mede to Wyborch, se solen aldar sodaner fryheit geneten, der dar andere koplude bruken; wor anne her Nyels en kan fruntschopp irtagen, wert he sik dar jnne ane twyuell ghunstwillich bewyszenn. Gegeuen in Stokholme am auende Marie Magdalene im etc. xcij(ten) jare. Stenn Sture tho Gripszholme, ritter, gubernator des rykes tho Swedenn. Adress: Denn erszamenn vorsichtighenn vnndt wolwysenn mannenn herenn borghermeisterenn vnndt radtmannenn der stadt Reuall, synen byszunder leuenn naberenn vnde ghudenn frundenn.